Document ID: 32003R1461

32003R1461
L 208/14
JURNALUL OFÍCIAL AL UNIUNII EUROPENE
REGULAMENTUL (CE) NR. 1461/2003 AL COMISIEI
din 18 august 2003
de stabilire a condițiilor pentru proiectele pilot referitoare la transmiterea electronică de informații privind activitățile de pescuit și la teledetecție
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în cadrul politicii comune în domeniul pescuitului (1), în special articolul 22 alineatul (3) și articolul 23 alineatul (5),
întrucât:
(1)
În conformitate cu Regulamentul (CE) nr. 2371/2002, Consiliului trebuie să adopte în 2004 o decizie privind obligația de a transmite electronic informațiile referitoare la activitățile de pescuit pentru a îmbunătăți eficiența gestionării posibilităților de pescuit și obligația de a institui mijloace de teledetecție pentru a detecta navele de pescuit pe mare.
(2)
Proiectele pilot în domeniul transmisiei electronice a informațiilor despre activitățile de pescuit și în domeniul teledetecției pot fi realizate înainte de 1 iunie 2004, în cooperare cu Comisia, pentru a evalua tehnologia ce urmează să fie folosită.
(3)
Pentru a se asigura că statele membre realizează aceste proiecte pilot, este necesar să se stabilească condițiile de aplicare. În ceea ce privește transmisia de informații, respectivele condiții trebuie să reglementeze în special informațiile ce se înregistrează și se raportează prin mijloace electronice, precum și funcțiile sistemelor de la bordul navelor de pescuit care înregistrează și transmit electronic informațiile în cauză. În ceea ce privește teledetecția, condițiile trebuie să reglementeze atât funcțiile acestui sistem, cât și zonele care urmează să fie monitorizate în cadrul proiectelor pilot.
(4)
Statele membre trebuie să informeze Comisia cu privire la desfășurarea și rezultatele proiectelor pilot, mai ales pentru a evalua raportul cost-eficacitate al tehnologiilor care urmează să fie utilizate pentru îmbunătățirea eficacității controlului în domeniul pescuitului.
(5)
Comunitatea poate acorda o contribuție financiară pentru proiectele pilot realizate de statele membre, în condițiile stabilite de Decizia 2001/431/CE a Consiliului din 28 mai 2001 privind contribuția financiară a Comunității la diferite anumite cheltuieli suportate de statele membre pentru punerea în aplicare a sistemelor de control, inspecție și supraveghere aplicabile politicii comune în domeniul pescuitului (2).
(6)
Măsurile prevăzute de prezentul regulament sunt conforme cu avizul Comitetului de gestionare a sectorului pescuitului și acvaculturii,
ADOPTĂ PREZENTUL REGULAMENT:
CAPITOLUL I
DISPOZIȚII GENERALE
Articolul 1
Obiect
Prezentul regulament stabilește anumite condiții în care statele membre să realizeze proiectele pilot prevăzute la articolul 22 alineatul (1) litera (c) și la articolul 23 alineatul (3) din Regulamentul (CE) nr. 2371/2002 privind transmiterea electronică de informații despre activitățile de pescuit și privind teledetecția.
Articolul 2
Termene
(1) Proiectele pilot sunt operaționale de la 1 decembrie 2003 și rămân operaționale până la 31 mai 2004.
(2) Proiectele privind transmisia electronică de informații despre activitățile de pescuit și cele referitoare la teledetecție, realizate de statele membre înaintea intrării în vigoare a prezentului regulament, se consideră proiecte pilot în sensul prezentului regulament.
CAPITOLUL II
TRANSMISIA ELECTRONICĂ DE INFORMAȚII PRIVIND ACTIVITĂȚILE DE PESCUIT
Articolul 3
Selecția navelor de pescuit
Statele membre care desfășoară proiecte pilot referitoare la transmisia electronică de informații privind activitățile de pescuit selectează un număr corespunzător de nave, de preferință de lungimi diferite.
Articolul 4
Rapoarte către autoritățile competente
Fără a aduce atingere obligațiilor prevăzute de legislația comunitară, comandanții navelor de pescuit ale Comunității care participă la un proiect pilot înregistrează zilnic și raportează prin mijloace electronice autorităților competente din statul membru de pavilion informații privind deplasările și activitățile lor de pescuit, menționând în special:
(a)
cantitățile din fiecare specie capturată și deținută la bord, în cazul în care respectivele cantități depășesc 50 kg de echivalent greutate vie;
(b)
data și locul capturilor respective;
(c)
tipul de unelte utilizat și
(d)
pentru navele de pescuit mai lungi de 18 metri și care desfășoară activități de pescuit în zonele în care se aplică norme speciale de acces în ape sau la resurse, data și ora instalării și reinstalării uneltelor statice, precum și data și ora încheierii operațiunilor de pescuit utilizând unelte statice.
Articolul 5
Echipamentul navelor
Statele membre iau măsurile necesare pentru a se asigura că navele care arborează pavilionul lor și participă la proiecte pilot sunt echipate cu sisteme capabile să înregistreze și să transmită electronic informațiile privind activitățile de pescuit pe durata proiectelor pilot.
Articolul 6
Transmiterea de informații
(1) În termen de cel mult o lună înainte ca proiectele să devină operaționale, statele membre transmit Comisiei:
(a)
referințele complete ale autorității competente desemnate să urmărească proiectele pilot;
(b)
lista navelor participante, incluzând, pentru fiecare navă, cel puțin numărul de înregistrare în registrul național al flotei și numele acesteia;
(c)
o descriere generală a caracteristicilor tehnice ale echipamentului de la bord și
(d)
descrierea modului în care datele sunt colectate și prelucrate de către autoritatea competentă.
(2) De îndată ce proiectele sunt operaționale, satele membre informează Comisia cu privire la eventualele modificări din lista navelor participante.
(3) Comisia comunică statelor membre datele pe care le-a primit în temeiul alineatelor (1) și (2).
Articolul 7
Prelucrarea datelor privind activitățile de pescuit
(1) Statele membre iau măsurile necesare pentru a se asigura că informațiile transmise electronic de către navele care arborează pavilionul lor și care participă la proiect sunt prelucrate de către autoritățile competente.
(2) Indiferent de sistemul utilizat, autoritățile înregistrează informațiile sub formă informatizată. Statele membre se asigură ca datele sunt păstrate până la 31 decembrie 2004.
CAPITOLUL III
TELEDETECȚIA
Articolul 8
Sisteme de detectare a navelor
(1) Statele membre care pun în funcțiune și testează sisteme de detectare a navelor, bazate pe tehnologia de teledetecție (VDS), folosesc imaginile primite de la distanță pentru a detecta navele de pescuit de pe mare în apele aflate sub suveranitatea sau jurisdicția lor, precum și în alte zone în care ar putea opera nave care arborează pavilionul lor.
(2) Proiectele pilot evaluează capacitatea sistemelor VDS în ceea ce privește:
(a)
utilizarea imaginilor prin teledetecție din spațiu și din aer pentru a determina numărul de nave de pescuit, precum și poziția lor într-o anumită zonă;
(b)
efectuarea unui control încrucișat comparând poziția navelor de pescuit folosind sistemele VDS cu rapoartele de poziție de la sistemele de monitorizare a navelor (VMS) și
(c)
semnalarea posibilei prezențe a navelor de pescuit pentru care nu s-au primit rapoarte de poziție prin VMS.
Articolul 9
Zone maritime de monitorizat
(1) Statele membre decid cu privire la zonele maritime care urmează să fie monitorizate în cadrul proiectelor pilot.
(2) În termen de cel mult o lună înainte ca proiectele să devină operaționale, statele membre comunică Comisiei informațiile cu privire la proiect, în special autoritatea competentă desemnată să urmărească proiectele pilot, numărul de imagini și zonele în care acestea urmează să fie obținute. Statele membre trebuie să justifice alegerea zonelor.
CAPITOLUL IV
DISPOZIȚII FINALE
Articolul 10
Cooperarea între statele membre
(1) Statele membre pot desfășura proiecte pilot în comun.
(2) Comisia monitorizează progresul proiectelor pilot și facilitează cooperarea între statele membre.
Articolul 11
Rapoarte către Comisie
(1) Până la 30 aprilie 2004, fiecare stat membru înaintează Comisiei un raport de evaluare a proiectelor pilot pe care le-a desfășurat, conținând în special o descriere tehnică a sistemelor puse în aplicare în scopul acestor proiecte pilot, precum și modul în care acestea interacționează cu sistemele de monitorizare, control și supraveghere existente.
(2) Până la 31 iulie 2004, fiecare stat membru înaintează raportul final, conținând în special detalii despre raportul cost-eficacitate și funcționarea sistemelor, precum și observațiile lor cu privire la utilizarea tehnologiilor aplicate.
Articolul 12
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 18 august 2003.

Labels: 12
6